Har hamret inn mål i USA.

På tirsdag skal den norske landslagsledelsen ta ut troppen til VM-kvaliseringskampen mot Tsjekkia, og vennskapskampen mot Sverige.

Ett navn som ikke er ventet å være på den listen er Ola Kamara.

27-åringen fra Oslo har vært i fyr og flamme for Columbus Crew i den amerikanske toppdivisjonen (MLS) denne sesongen, og står så langt med syv mål på 15 kamper. Selv er han ærlig om at han gjerne vil spille for Norge.

- Jeg vil jo alltid spille for Norge, og jeg tenker jo på det. Samtidig så vet jeg jo ikke om jeg passer inn i Lagerbäcks system, og det han tenker. Men om vi ser på mine prestasjoner det siste året, så burde jeg vel kanskje være med, sier Kamara til Nettavisen.

Ett bak Villa



Man må tilbake til mars 2014 sist han spilte for Norge, den gang mot England på Wembley. Han var ubenyttet innbytter da de norske herrene tapte 0-2 hjemme for Italia i september samme år.

Med et landslag som sliter med å finne veien til nettmaskene legger ikke Kamara skjul på at han fort kunne tilført laget noe.

- Jeg har vært i stor scoringsform over tid, og jeg vil være med. Og når jeg ser på konkurransen jeg har, så tror jeg ikke det er feil å si at jeg hadde fortjent det, sier Kamara, som også forteller at han enda ikke har hørt noe fra den nye landslagsledelsen.

LEGENDE: David Villa er kun én scoring foran Ola Kamara. Foto: John Raoux (AP)

I den amerikanske toppdivisjonen ligger han foran profilerte navn som Sebastian Giovinco og Jozy Altidore på scoringslistene, og kun målet bak legenden David Villa. Han ble også nominert til «årets nykommer» i fjor sammen med den uruguayanske landslagsspilleren Nicolás Lodeiro.

- Når du tenker at det er spillere som er i MLS, og starter for det uruguayanske landslaget, så burde jo jeg kunne spille for Norge. Vi har to ghanesere i Columbus som spiller for landslaget, og de ligger vel over Norge på FIFA-rankingen. Så jeg vet at jeg kan spille for Norge, og kan score mål, sier Kamara.

Han er klar på at han forstår hvorfor mange kanskje ser litt ned på nivået i MLS, men at det er eksempler som beviser at man kanskje burde ha høyere tanker om den amerikanske toppdivisjonen.

- Jeg ville synes det var rart dersom fagfolk ikke tenker høyt om det jeg gjør i USA. Jeg hadde forstått holdningene fra mannen i gata, men dersom den belgiske landslagssjefen tenker at Laurent Ciman i Montreal er god nok for Belgia, så synes jeg det er rart om den norske landslagssjefen mener at en MLS-spiller ikke er god nok for Norge, sier Kamara.

Ohi-råd



Nivået i USA har ofte vært tatt opp som et tema. Under VM i 2014 var det hele 22 spillere fra MLS. De representerte land som USA, Spania, Brasil og Australia. Å sammenligne med den norske Eliteserien blir fort vanskelig.

- Du kan ikke sammenligne MLS og Eliteserien. Alle banene her er strøkne gressmatter, stadionene her er nye og holder gjerne over 17.000 tilskuere. De beste spillerne i MLS er jo mange, mange hakk over Eliteserien. Alt rundt ligaen er bedre, spillerne er generelt bedre. Det er ikke sammenlignbart, sier Kamara.

Navn som Bastian Schweinsteiger, Kaká og Andrea Pirlo har tatt veien over Atlanterhavet, men ligaen kan også vise til spennende spillere som Miguel Almirón fra Paraguay og Giovani dos Santos fra México.

Kamara er klar at ligaen ikke holder på nært like høyt nivå som de største divisjonene i Europa, men at det er et betraktelig høyere nivå enn det han var vant med hjemme i Norge.



- Jeg trente litt med Stabæk i vinter, og da la jeg merke til nivåforskjellen mellom Columbus og Eliteserien. Jeg merket at det er stor forskjell spesielt fordi i MLS møter du rutinerte karer mot slutten av 20-årene, mens i Norge er de gjerne litt yngre. Så spillet mitt har nok utviklet seg veldig, forteller Kamara.

TOPPSCORER: Ohi Omoijuanfo er Eliteseriens toppscorer. Foto: Audun Braastad (NTB scanpix)

En spiller han fort kjemper med om en mulig landslagsplass er nemlig Stabæks egen Ohi Omoijuanfo. Bæringenes målmaskin har levert hele ni mål på ti kamper denne sesongen. Litt av endringen i Ohis målrate kan han muligens takke Kamara for.

- Jeg snakket en del med Ohi, og bad han slutte å løpe rundt på kantene. Han må være inne foran mål, og nå har han jo begynte å gjøre det. Det er jo utrolig moro, forteller Kamara, som ikke ønsker å ta på seg noe av hederen for spissens blomstrende sesong.

- Nå holder han seg inne i boksen der han konstant kan være en måltrussel. Han sa jo han hadde lært litt mens jeg var der. Jeg skal jo ikke ta noen ære for hans mål, sier Kamara.

Premier League-interesse



Hva angår egen utvikling og fremtid, så er Columbus-spissen usikker på hva som venter. Hans kontrakt med MLS-klubben går ut etter sesongen, men det er ventet at de tar i bruk sin opsjon i kontrakten og signerer han for to nye år.

- Jeg har vært litt rundt omkring i verden, så jeg ser jo på karrieren som et lite eventyr. Man vurderer jo alt som kommer, og det var jo stor interesse fra andre ligaer i januar også, sier Kamara.

Det var blant annet ryktet at det var en Premier League-klubb som var inne og snuste på nordmannen under vintervinduet.

Les mer: - Premier League-klubb interessert i Ola Kamara

- Det stemmer at det var en Premier League-klubb som fulgte med. De viste konkret interesse i meg.

- Kan du si hvilken klubb det dreide seg om?

- Nei, det kan jeg nok ikke. Men når du får interesse fra slike klubber, så er det jo litt rart at man ikke blir rangert på samme måte hjemme i Norge. Det må jeg jo få si.

I den engelske toppdivisjonen har Joshua King vist seg som en av divisjonens giftigste. Med sine 16 mål i Premier League denne sesongen er han også en av få spisser som har vært like målfarlige som Kamara denne sesongen.

FLAGGET PÅ BRYSTET: Ola Kamara har syv kamper og ett mål for det norske landslaget. Foto: Berit Roald (NTB scanpix)

Den tidligere Stabæk-, Strømsgodset- og Molde-spissen åpner for å danne en fryktinngytende spissduo med King.

- Jeg spiller gjerne i tospann med Joshua, jeg. Jeg har ikke hørt noen ting fra landslagsledelsen nå. Jeg vet ikke engang når det er uttak lenger. Norge spiller vel om Tsjekkia om to-tre uker, og så mot Sverige litt senere i juni, sier Kamara.

Uttaket er tirsdag 30. mai. Det er kanskje ikke ventet at Kamara er med denne gangen, men det begynner nok å bli vanskelig å unngå en av MLS' giftigste spisser.